Чатыры пражскія артыкулы

Чатыры пражскія артыкулы — назва гусіцкай палітычнай і рэлігійнай праграмы, адзінай для ўмеранай («пражскай») і «табарыцкай» фракцый прыхільнікаў рэлігійнага рэфарматара Яна Гуса. Праграма была складзена на тэалагічным факультэце Пражскага ўніверсітэта ў ходзе дыспутаў у 1417—1420 гг., і прадстаўлена ў складзе народнага маніфеста 27 мая 1420 года каралю Жыгімонту.

 Апісанне 
Пражскія артыкулы, заснаваныя на вучэнні Яна Гуса, былі накіраваны на рэфармаванне каталіцкай царквы ў Багеміі, населенай у асноўным чэхамі, на пазбаўленне кантраляванай рымскімі Папамі чэшскай царквы эканамічнай і свецкай магутнасці, на сцвярджэнне свабоды веравызнання.
Асноўны змест:
 Свабода прапаведавання «Слова Божага»
 Прычашчэнне вернікаў пад абодвума відамі: не толькі хлебам, але і віном (чашай — адкуль пайшла назва «чашнікі»)
 Забарона святарам быць адначасова прадстаўніком свецкай улады (гэта азначала пазбаўленне царквы права валодаць маёмасцю)
 Суровыя пакаранні за смяротныя грахі (пры гэтым да грахоў прылічаліся і практыкаваныя каталіцкай царквой продаж індульгенцый, продаж царкоўных пасад, і г . д.)
У скарочаным выглядзе і з агаворкамі, «якія знішчалі іх сэнс», ляглі ў 1433 годзе ў аснову Пражскіх кампактатаў.

Катэгорыя:Гусіты
Катэгорыя:Гісторыя права
Катэгорыя:Гісторыя Чэхіі